GEOC LASÊ.
15.
Go galic gêŋtalô-kapôêŋ kaiŋ teŋ gêc undambê. Aŋela 7 sêkôc gêŋwapac ŋamuŋa 7 tau. Anôtônê têtac ŋandaŋ oc ênac dabiŋ tau êpi gêŋwapac tonec. 
Ma galic gêŋ amboac gwêc, naŋ kêtom glas sêgaluŋ gêwiŋ ja. Ma galic lau, taŋ sêku bôc to nê ŋakatu ma nê ŋaê ŋanamba tulu naŋ, sêkôc Anôtônê geŋ wêŋa sêkô gwêc glas tau ŋatali. 
Êsêac sêjam Anôtônê sakiŋwaga Mose nê wê ma Dombanê wê gebe “O Apômtau Anôtô, ŋaniniŋ Ŋatau, aômnêm kôm kapôêŋ to kaiŋ teŋ. O lau totoŋ-totoŋ samob nêŋ kiŋ, aômnêm lêŋ samob jagêdêŋ to biŋŋanô. 
O Apômtau, asa oc êtêc aôm atom, ma asa oc etoc aômnêm ŋaê sa atom. Gebe aôm taômgeŋ dabuŋ. Lau totoŋ-totoŋ samob mêŋteteŋ mec êndêŋ aôm, gebe nêm iêŋ kômêtôc biŋ jagêdêŋŋa kêtu awê sugac.” 
Tonaŋ su, go galic lômbec undambêŋa, taŋ kêtu Anôtô gêmoa gêwiŋ nê lau ŋabelo naŋ, ŋakatam gêlêc tau su. 
Ma aŋela 7, taŋ sêkôc gêŋwapac 7 naŋ, sêsa aŋga lôm dêbuŋ sêmêŋ. Êsêacnêŋ ŋakwê ŋawasi e ŋaeb ŋaôma ma sêjandiŋ ômbiŋkap gold gêsac bôŋdagi. 
Go bôc aclê nêŋ teŋ kêkêŋ laclu gold 7 gêdêŋ aŋela 7 ma Anôtô mata jali teŋgeŋ ma teŋgeŋŋa nê têtac ŋandaŋ kêsêp laclu tau e mêŋgêc. 
Ma Anôtônê ŋawasi to nê ŋaclai ŋajadauŋ gêjam lôm dabuŋ ŋalêlôm auc ma ŋac teŋ kêtôm gebe êsô lôm dabuŋ êna atomanô e aŋela 7 nêŋ gêŋwapac mêŋênac pep acgom. 
